**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.09.2018, ora 8.00 – 17.09.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.09.2018, ora 7.00**

**RÂURI**

Debitele au fost, în general, staționare, exceptând râurile din bazinele hidrografice: Vișeu, Iza, din bazinele superioare ale râurilor: Tur, Someșul Mare, Someșul Mic, Mureș, Suceava, Moldova, Bistrița unde au fost în scădere și cursul mijlociu și inferior al Someșului, cursul inferior al Turului și cursul mijlociu al Mureșului unde au fost în creștere prin propagare.

Debitele se situează la valori cuprinse între 30-100% din mediile multianuale lunare, mai mari pe râurile din bazinele hidrografice: Vișeu, Iza, Someșul Mic, Moravița, Vedea, Prahova, Moldova, pe cursurile superioare ale Someșului Mare, Sucevei și Trotușului, pe cursurile mijlocii şi inferioare ale Siretului şi Prutului, pe cursul inferior al Argeșului, pe unii afluenți ai Oltului mijlociu şi inferior şi pe râurile din Dobrogea și mai mici (10-30% din mediile multianuale lunare) în bazinele hidrografice Bârlad și Jijia.

Mici creşteri de debite și niveluri datorită precipitațiilor slabe cantitativ căzute în interval sub formă de aversă s-au înregistrat pe unele râuri mici din sudul, sud-estul tarii şi zonele de munte, în special din zona Carpaților Meridionali.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general staționare, exceptând râurile din bazinele hidrografice: Vișeu, Iza, Tur, din bazinele superioare ale râurilor: Someș, Mureș, Suceava, Moldova, Bistrița unde vor fi în scădere și cursurile inferioare ale Someșului și Mureșului unde vor fi în creștere prin propagare.

Sunt posibile creşteri izolate de niveluri și debite pe unele râuri mici din zonele de munte datorită precipitațiilor sub formă de aversă, în general slabe cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 16 – 17.09.2018 a fost în scădere, având valoarea de 2.700 m3/s, sub media multianuală a lunii septembrie (3.800 m3/s).

În aval de Porţile de Fier debitele au fost în scădere pe sectorul Gruia – Călăraşi şi relativ staţionare pe sectorul Cernavodă – Tulcea.

Debitul la intrarea în ţară (secţiunea Baziaş) va fi în scădere (2.600 m3/s).

În aval de Porţile de Fier debitele vor fi în scădere pe sectorul Gruia – Galați şi staţionare pe sectorul Isaccea – Tulcea.

**2.** **Situaţia meteorologică în intervalul 16.09.2018, ora 8.00 – 17.09.2018, ora 6.00**

**ÎN ŢARĂ**

Valorile termice diurne, mai scăzute decât cele din intervalul precedent în cea mai mare parte a țării, au caracterizat o vreme caldă pentru această dată în Oltenia și în nord-vestul Munteniei și apropiată de normal în celelalte regiuni. Temperaturile maxime s-au încadrat între 20 de grade la Rădăuți, Suceava, Târgu Neamț, Joseni, Brașov și Întorsura Buzăului și 31 de grade la Calafat și Bechet. Cerul a fost temporar noros în jumătatea de est a țării și la munte și variabil spre mai mult senin în cea de vest. Au fost averse local în Muntenia și izolat în Transilvania, în Dobrogea precum și în Carpații Meridionali. Vântul a suflat slab și moderat cu unele intensificări în estul teritoriului, zona Munților Bucegi și a Carpaților de Curbură. Izolat, dimineața, în depresiuni a fost ceață. La ora 06.00, temperatura aerului avea valori cuprinse între 6 grade la Târgu Lăpuș, Dej, Câmpeni și Toplița și 20 de grade la Constanța - dig.

***OBSERVAȚII:*** începând de ieri de la ora 06.00 a fost în vigoare 1 mesaj de atenționare - cod galben - privind fenomene meteorologice periculoase imediate, emis de CNPM pentru Muntenia.

**LA BUCUREŞTI**

Cerul a fost temporar noros și au fost averse în a doua parte a zilei și în prima parte a nopții. Vântul a suflat slab și moderat. Din punct de vedere termic, vremea a fost apropiată de normal, cu o maximă a temperaturii aerului mai scăzută decât în intervalul precedent, de 27 de grade la toate stațiile. La ora 06.00 se înregistrau 15 grade la Filaret și Băneasa și 16 grade la Afumați.

**3. Prognoza meteorologică în intervalul 17.09.2018, ora 8.00 – 18.09.2018, ora 8.00**

**ÎN ŢARĂ**

Vremea va fi în general frumoasă, cu valori termice apropiate de cele normale la această dată. Temperaturile maxime vor fi cuprinse între 20 și 27 de grade, posibil ușor mai ridicate în extremitatea de sud-vest, iar cele minime între 4 grade în estul Transilvaniei și 16 grade pe litoral. Cerul va avea înnorări trecătoare, iar în zona de munte, ziua, pe arii restrânse va ploua slab. Vântul va sufla slab și moderat. În zonele joase, dimineața și noaptea, pe suprafețe mici va fi ceață.

**LA BUCUREŞTI**

Vremea va fi în general frumoasă, cu valori termice normale pentru această perioadă. Temperatura maximă va fi de 25...26 de grade, iar cea minimă de 12...14 grade. Cerul va fi variabil, cu înnorări trecătoare, îndeosebi în primele ore ale zilei, iar vântul va sufla slab până la moderat.

***II. CALITATEA APELOR***

Nu s-au înregistrat evenimente deosebite.

***III. CALITATEA MEDIULUI***

1. **În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**